**Informatīvais ziņojums**

**“Par valsts sabiedrības ar ierobežotu atbildību "Meliorprojekts" arhīva oriģināldokumentu digitalizācijas nepieciešamību un glabāšanas izmaksu izvērtējumu”**

**Ievads**

2017.gada 26.janvārī Ministru kabinetā tika skatīts jautājums par valsts līdzdalības saglabāšanu un vispārējā stratēģiskā mērķu apstiprināšanu valsts sabiedrībā ar ierobežotu atbildību “Meliorprojekts”.

Ministru kabinets pieņēma lēmumu, kurā norādīts, ka Zemkopības ministrijai jāturpina pildīt valsts kapitāla daļu turētāja pienākumus un līdz 2017.gada 30.decembrim jāsagatavo un jāiesniedz izskatīšanai Ministru kabinetā izvērtējums par valsts sabiedrības ar ierobežotu atbildību "Meliorprojekts" arhīva oriģināldokumentu digitalizācijas nepieciešamību un glabāšanas izmaksām.

**Izvērtējums**

Valsts sabiedrība ar ierobežotu atbildību „Meliorprojekts” (turpmāk – Meliorprojekts) tika izveidota ar Ministru kabineta 2004. gada 22. oktobra rīkojumu Nr. 792 „Par projektēšanas un informācijas valsts uzņēmuma „Meliorprojekts” pārveidošanu par valsts sabiedrību ar ierobežotu atbildību”.

Meliorprojekts ir gandrīz vienīgā iestāde Latvijā, kas spējusi nodrošināt valstiski nozīmīgu un sabiedrībai nepieciešamu funkciju īstenošanu specifiskā tautsaimniecības nozarē – hidrotehnisko un meliorācijas būvju būvniecībā – un saskaņā ar publisko iepirkumu procedūru sniedz publisku pakalpojumu kompleksu valsts un pašvaldību iestādēm un privātpersonām:

* lauksaimniecības un meža zemes meliorācijas sistēmu, hidrotehnisko būvju un plūdu riska mazināšanas pasākumu inženierizpētē;
* hidrotehnisko un meliorācijas būvju projektēšanā un būvekspertīzē;
* nozares būvnormatīvu un standartu sagatavošanā, nodrošinot Lauku attīstības programmas un Plūdu riska novērtēšanas un pārvaldības nacionālās programmas mērķu īstenošanu par lauku attīstību, zemes un ūdens resursu ilgtspējīgu apsaimniekošanu, lauku un apdzīvotu vietu infrastruktūras un vides sakārtošanu, pretplūdu pasākumu nodrošināšanu;
* saglabā un uztur nozares pārvaldei, būvprojektēšanai un meliorācijas kadastram nepieciešamo Latvijas meliorācijas sistēmu un hidrotehnisko būvju oriģinālu tehnisko dokumentāciju un melioratīvās hidrometrijas novērojumu un mērījumu dokumentāciju.

 Meliorprojekts glabā nozares pārvaldei, būvprojektēšanai un nacionālā dokumentārā mantojuma reģistra valsts informācijas sistēmas – meliorācijas kadastram – nepieciešamo Latvijas meliorācijas sistēmu tehniskās dokumentāciju un hidrometrijas novērojumu un mērījumu datus un uztur šis dokumentācijas oriģinālu arhīvglabātavu, kurā atrodas vairāk nekā 75 tūkstoši glabāšanas vienību dokumentu ar nozarei un Latvijas tautsaimniecībai nozīmīgu arhīvisku vērtību. Meliorprojekts šos dokumentus uzglabā par saviem līdzekļiem, nesaņemot budžeta dotācijas.

Arhīvglabātavā tiek glabāti valsts meliorācijas projektēšanas institūta Meliorprojekts darbības laikā (1956.–1991.), projektēšanas un informācijas valsts uzņēmuma Meliorprojekts darbības laikā (1991.–2004.) un VSIA “Meliorprojekts” darbības laikā (no 2004. gadam līdz šim brīdim) izstrādāto

1) lauksaimniecības zemju meliorācijas projektu materiāli (visu projektu plānu oriģināli uz caurspīdīgas pamatnes 60 x 60 cm), daļēji cita dokumentācija (paskaidrojumu raksti grāmatās, garenprofili, šķērsprofili);

 2) hidrotehnisko būvju projekti (rasējumi, paskaidrojumu raksti grāmatās);

 3) ūdensteču regulēšanas projekti (visu projektu plānu oriģināli uz caurspīdīgas pamatnes 60 x 60 cm), daļēji cita dokumentācija (paskaidrojumu raksti grāmatās, garenprofili, šķērsprofili);

 4) mežu meliorācijas projekti (lielformāta plāni, paskaidrojumu raksti grāmatās, garenprofili, šķērsprofili);

 5) kūdras ieguves projekti (lielformāta plāni, paskaidrojumu raksti grāmatās, garenprofili, šķērsprofili), inventarizācijas lietas, laboratorijas analīžu rezultāti;

 6) sapropeļa ieguves projekti (lielformāta plāni, paskaidrojumu raksti grāmatās, garenprofili, šķērsprofili), laboratorijas analīžu rezultāti;

 7) grants un smilts ieguves karjeru projekti (plāni, paskaidrojumu raksti grāmatās, griezumi);

 8) tipu un atkārtoti pielietojamu projektu dokumentācija (grāmatās, rasējumi);

 9) dažādu ūdenssaimniecības izstrādņu dokumentācija (ūdens resursu izmantošanas un aizsardzības shēmas, meliorācijas attīstības shēmas, ūdens objektu apsaimniekošanas noteikumi);

 10) meliorācijas nozares uzņēmumu ēku un būvju projektu dokumentācija;

 11) inženierizpētes materiāli (inženierģeoloģijas izpētes atskaites, laboratorijas analīžu rezultāti);

 12) hidrometrisko novērojumu dati (posteņu pases, novērojumu un mērījumu atskaites, gadagrāmatas);

13) pirms 1955.g. un pirms 1945.g. izgatavoto mežu meliorācijas projektu dokumentācija;

14) vispārējās lietvedības dokumenti – pastāvīgi glabājamās lietas un personāla lietas (no 1954.g. līdz šim brīdim).

**Meliorprojekta tehniskās dokumentācijas arhīvglabātuves uzturēšanas izdevumi**

 **un ieņēmumi no pakalpojumu sniegšanas.**

Arhīvglabātava aizņem telpas 113,3 m2 platībā.

Ikmēneša izdevumi par telpu nomu un komunālajiem pakalpojumiem – 682 EUR

Darba alga arhīva vadītājai un izdevumi telpu uzkopšanai mēnesī – 784 EUR

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_

 Kopā mēnesī – 1430 EUR

 Kopā gadā – 17 160 EUR

Ieņēmumi no arhīva pakalpojumiem par projekta dokumentācijas izmantošanu un kopiju izgatavošanu vai skenēšanu – 3170 EUR (2018.gada dati).

Kopējie arhīvglabātuves uzturēšanas izdevumi, kurus sedz Meliorprojekts:

 17 160 – EUR = 13 990 eiro (2018.gadā)

Šie izdevumi tiek segti no Meliorprojekta līdzekļiem.

Ja tiktu izbeigta valsts līdzdalība Meliorprojektā, tehniskās dokumentācijas oriģinālu nodošana trešajām personām apdraudētu turpmāku nacionālas nozīmes dokumentu saglabāšanu un praktiskas izmantošanas iespējas, dokumentācijas pārņemšana, pārvietošana vai nodošana glabāšanai valsts arhīvu sistēmā prasītu ievērojamus finanšu izdevumus, kas atbilstoši Ministru kabineta 2013.gada 17.septembra noteikumu Nr. 857 “Latvijas nacionālā arhīva publisko maksas pakalpojumu cenrādis” noteiktajām izmaksām būtu 731 254 eiro (kopējās digitalizācijas un arhīva materiālu nodošanas izmaksas Nacionālajā arhīvā).

**Arhīva digitalizācija**

Analizējot arhīvdatu digitalizācijas iespējamību, ir izstrādāta digitalizācijas shēma:

1) digitalizācijas projekta izstrāde;

2) instrukcijas un apmācība;

3) dokumentu analīze un atlase;

4) skenēšana;

5) arhivēšana;

6) pārbaudes;

7) atlasīto un ieskenēto dokumentu utilizācija.

Lai īstenotu šo shēmu, ir nepieciešams papildu tehniskais nodrošinājums:

1) digitalizācijas tehnika (plakanvirsmas skeneris A0 formāta kartēm, skeneris ar grāmatu turētāju);

2) skenēšanas un arhivēšanas datorprogrammas;

3) darba telpas iekārtojums;

4) darbinieku apmācības nodrošināšana;

5) atalgojums.

**Kopsavilkums**

1. Daļa no arhīva materiāliem ir izmantota pēdējos gados izstrādātos projektos un ir zaudējusi savu tehnisko vērtību, un to saglabāt vai digitalizēt nav īpašas nepieciešamības.

 2. Daļu no arhīva materiāliem (meža meliorācijas projektus, kūdras ieguves projektus un grants un smilts ieguves karjeru projektus) iespējams nodot AS “Latvijas valsts meži”.

 3. Hidrometrisko novērojumu datus (posteņu pases, novērojumu un mērījumu atskaites, gadagrāmatas) iespējams nodot Valsts ģeoloģijas un meteoroloģijas centram.

 4. Daļu dokumentācijas (īpaši ar vēsturisku vērtību) iespējams nodot Meliorācijas muzejam Talsos.

 5. Tādējādi digitalizāciju varētu veikt aptuveni 30% arhīva materiālu četru gadu laikā un plānotās izmaksas varētu sasniegt 190 000 *euro*, kas ietver:

1. gadā – 60 000 *euro* (digitalizācijas tehnikas, servera un datorprogrammu iegāde, dokumentu analīze un atlase, arhīva materiālu daļu nodošana citiem organizācijām);

 2. gadā – 40 000 *euro* (materiālu atlase un digitalizācija, atlasīto un ieskenēto dokumentu utilizācija);

 3. gadā – 40 000 *euro* (materiālu atlase un digitalizācija, atlasīto un ieskenēto dokumentu utilizācija);

 4. gadā – 50 000 *euro* (materiālu atlase un digitalizācija, atlasīto un ieskenēto dokumentu utilizācija, arhīva telpu nodošana ēkas uzturētājam, digitalizācijas datu un aprīkojuma nodošana Zemkopības ministrijai).

**Secinājumi.**

1. Meliorprojekta rīcībā nav līdzekļu, ko varētu investēt tehniskajā nodrošinājumā, lai īstenotu arhīvdatu digitalizāciju.
2. Meliorēto lauksaimniecības zemju projektu plāni ir digitalizēti un pieejami valsts meliorācijas kadastrā [*www.meliorācija.lv*](http://www.meliorācija.lv)*.*
3. Valsts mežu meliorācijas dati (daļēji) ir kopēti, informācija nodota AS “Latvijas valsts meži”, un pēc inventarizācijas tie digitalizēti valsts meliorācijas kadastrā [*www.meliorācija.lv*](http://www.meliorācija.lv)*.*
4. Nav saņemts pieprasījums pēc kūdras ieguves projektiem, sapropeļa ieguves projektiem un grants un smilts ieguves karjeru projektiem, tādēļ šo dokumentu digitalizēšana nav Meliorprojekts pašmērķa.
5. Tipu un atkārtoti pielietojamu projektu dokumentācijas digitalizācija nav racionāla, jo projekti izstrādāti citā uzmērīšanas sistēmā un ir mainījušies būvniecībā izmantojamie materiāli, tādēļ šo dokumentu digitalizēšana nav Meliorprojekta pašmērķis.
6. Dažādu ūdenssaimniecības izstrādņu dokumentācijas digitalizācija nav racionāla, jo projekti ir unikāli, taču izstrādāti citā uzmērīšanas sistēmā, tādēļ šo dokumentu digitalizēšana nav Meliorprojekta pašmērķis.
7. Meliorācijas nozares uzņēmumu ēku un būvju projektu dokumentācija neatbilst mūsdienās spēkā esošo normatīvo aktu prasībām, tādēļ to digitalizācija nav nepieciešama.
8. Inženierizpētes meteriālu digitalizēšana nav lietderīga, jo inženierizpēte veikta citā uzmērīšanas sistēmā, tādēļ šo dokumentu digitalizēšana nav Meliorprojekta pašmērķis.
9. Hidrometrisko novērojumu dati būtu digitalizējami un aprēķini izmantojami būvnormatīvu precizēšanā, taču finansējuma trūkums liedz veikt šo procesu.

**Gala secinājums.**

**Par Meliorprojekta finanšu līdzekļiem nav iespējams nodrošināt Meliorprojekta arhīva oriģināldokumentu digitalizāciju. Arhīva datu glabāšanas un uzturēšanas izmaksas ir adekvātas.**

Zemkopības ministrs Kaspars Gerhards

Vīza: Valsts sekretāre   Dace Lucaua

Pētersons 67027511

Valdis.Petersons@zm.gov.lv